## La Filmoteca Valenciana dedica un cicle al director japonés Kiyoshi Kurosawa

*** El cicle, compost per nou llargmetratges, està organitzat en col·laboració amb la Fundació Japó
* La mostra comença el 7 de gener, a les 18:00 hores, amb la projecció del *thriller* de culte *Cure* (1997)**

La Filmoteca presenta un cicle sobre Kiyoshi Kurosawa, un dels grans directors japonesos de les últimes tres dècades. El cicle està organitzat en col·laboració amb la Fundació Japó i està format per nou llargmetratges.

En els seus inicis, Kiyoshi Kurosawa va ser ajudant de Shinji Sômai, que va influir en un dels recursos més recognoscibles del seu cine: els plans seqüencia llargs des d’un punt de vista distanciat. També són trets definitoris del seu cine l’economia de mitjans i el to realista.

Amb una extensa filmografia conformada per més de seixanta títols, Kurosawa assolix la maduresa com a director a finals dels anys noranta, quan roda, a ritme frenètic, quinze llargmetratges entre 1997 i 2003. En eixa època, dirigix els dos clàssics del cine de terror que li donen fama internacional: *Cure* (1997) i *Kairo* (2002). Set de les pel·lícules més destacades d’este període tan productiu en la trajectòria del cineasta japonés formen part del cicle.

En estos primers llargmetratges ja es troben els seus temes recurrents, com la incomunicació, la falta d’empatia potenciada per les noves tecnologies, les crisis ecològiques, la viralitat pandèmica i la soledat cada vegada més present en les societats contemporànies. En el seu cine hi ha un altre element definitori: la violència que explota després d’amagar-se darrere d’una façana de normalitat.

**Un clàssic contemporani de terror**

El cicle comença el 7 de gener, a les 18:00 hores, amb la projecció del *thriller* de terror *Cure* (1997).

El policia Takabe investiga uns estranys assassinats. Les víctimes apareixen amb una ferida d’arma blanca en forma d’ics i els culpables són persones totalment normals sense cap motiu per a dur a terme el crim. Takabe comença a sospitar que alguna cosa està exercint influència sobre les persones per tal que cometen estos assassinats. Este clàssic contemporani del terror japonés podrà tornar a vore’s el 8 de gener, a les 20:00 hores.

D’altra banda, el 9 de gener, a les 18:00 hores, i el dia 11, a les 20:00 hores, es projecta *Charisma* (1999). La pel·lícula té com a protagonista un negociador de la Policia, destituït de les seues funcions després del fracàs en l’alliberament d’un polític segrestat.

El policia ha de mediar en un litigi entre diverses persones sobre la permanència o l’eliminació d’un estrany arbre, possiblement tòxic, que creix en un bosc i que està causant la desforestació de la zona.

El 13 de gener, a les 20:00 hores, i el dia 15, a les 18:00 hores, es projecta *Barren Illusion* (1999), un punt d’inflexió en la filmografia de Kurosawa i una de les seues produccions més críptiques i surrealistes.

La pel·lícula és el retrat d’una generació de jóvens inadaptats: dos jóvens intenten mantindre una relació sentimental en la societat distòpica en la qual viuen. En esta, enmig d’una crisi ecològica, els éssers humans són incapaços de mostrar els seus verdaders sentiments si no és per mitjà de la violència, la bogeria i l’odi.

**Més títols del cicle**

El 16 de gener, a les 18:00 hores, i el 17, a les 20:15 hores, es projecta *La mujer del espía* (2020), producció històrica d’espionatge, ambientada en l’inici de la II Guerra Mundial, que conta la història del jove director d’una companyia comercial que descobrix un terrible secret nacional en un viatge a Manxúria i decidix fer-lo públic amb el suport de la seua dona, tot i el risc de ser considerat un traïdor i un enemic del seu país.

El 16 de gener, a les 20:15 hores, i el 18, a les 18:00 hores, es projecta *License to Live* (1998), protagonitzada per un jove que desperta de sobte en un món totalment distint del que coneixia, després de deu anys en coma a causa d’un accident. Des de la seua innocència, tracta de reconstruir els vincles familiars i la seua pròpia vida, però no és fàcil entendre que la seua existència ha canviat per sempre.

El 20 de gener, a les 20:00 hores, i el 21, a les 18:00 hores, es projecta *Serpent’s Path* (1997), una pel·lícula policíaca en la qual un membre de la Yakuza busca venjar l’assassinat de la seua filla de huit anys amb l’ajuda d’un misteriós professor de matemàtiques.

El 22 de gener, a les 20:00 hores, i l’1 de febrer, a les 18:00 hores, es projecta *Cloud* (2024), la història de Yoshii, un home que guanya diners mitjançant la revenda per Internet, mentres al seu voltant ocorren successos estranys que posen la seua vida en risc.

El 23 de gener, a les 18:00 hores, i el 24, a les 18:00 hores, es projecta *Eyes of the Spider* (1998), pel·lícula de baix pressupost del gènere de venjança el personatge principal de la qual és un oficinista que un dia troba el responsable de la brutal violació i assassinat de la seua filla menuda. Després de torturar-lo i matar-lo, torna a la seua vida normal sentint-se apàtic i buit, fins que coneix una banda de sicaris.

Finalment, el 27 de gener, a les 20:00 hores, i el 29, a les 18:00 hores, es projecta *Bright Future* (2003), crònica de dos jóvens marginals: l’enigmàtic Mamoru viu a soles amb les seues verinoses meduses de colors. Yuji, un company de treball, se sent fascinat per Mamoru. Així que, quan este és arrestat acusat d’assassinar el seu cap, Yuji s’encarregarà de les meduses i del pare de Mamoru.

Fecha: 05/01/2026